Calingcing Averrhoa belimbi L (aya ogé anu nyebut balingbing wuluh, belimbing sayur, balingbing buluh, balingbing botol, balingbing beusi, atawa balingbing haseum) kaasup suku balingbing (Oxalidacéae). Ilaharna dipelak di buruan, mibanda buah anu rasana haseum kacida. Tangkalna leutik, mibanda jangkung nepikeun ka 5 méter
Tangkalna kasar tur ngajarendil,  ukuranna teu pati gedé kurang leuwih 30 séntiméter. Dahanna ngan saeutik tur laleceng ka luhur  dahan anu ngora kénéh mibanda bulu lemes  Daunna laleutik lonyod jiga endog tungtungna méncos kelirna daun beulah luhur héjo jeung hejo ngora daun beulah handapna. Ukuran daunna kurang leuwih: 2-10 cm × 1–3 cm. Daunna mibanda gagang dina sagagang aya sababaraha hiji daun ngéntép pasanghareup-sanghareup, jumlahna henteu panceg/ganjil.. Kembangna ngaranggeuy kaluar tina tangkal anu badag, dina saranggeuy (panjangna 5–20 cm). Laleutik jiga béntang kelirna gandaria semu beureum  . Kembang leutik, biasana mecenghul ti batang utama atawa cabang-cabang; kembang pulas héjo, makuta beureum gandola. Buahna kaasup buah buni, aya anu lonyod, masagi tur anu buleud, panjangna 4-6,5 cm, kelirna héjo semukonéng, sajeroeun buahna loba ngandung cai anu mibanda rasa haseum. Buahna biasana ngagantung dina batang atawa daun. Salian ti éta sikina lalonyod, gepéng.. Ieu tangkal loba kapanggih di sakuliah nagara Indonesia, Filipina, Sri Lanka, Myanmar, jeung Malaysia.

Mangpaat

Buah calingcing dimangpaatkeun pikeun sayur, ubar, sakapeung dipaké nyampuran bahan jajamu sarta pikeun ngabersihkeun kokotor dina pakéan atawa barang loyang atawa tambaga. Di Jawa Barat, tangkal ieu leuwih mindeng ditepungan minangka pepelakan liar, tapi teu arang ogé aya anu ngabudidayakeunana minangka pepelakan pakarangan. Réproduksina bisa ku siki atawa cangkokan. Buahna ngandung réa vitamin C; biasa dipaké pikeun samara angeun haseum atawa samara angeun séjénna, aya ogé anu dijieun manisan.
Balingbing wuluh mibanda rupa rupa mangpaat utamana pikeun ubar ogé bisa dipaké pikeun kaséhatan kulit supaya lemes turcahayaan . Sababaraha mangpaat balingbing wuluh keur kaséhatan, nyaéta:
 ubar batuk;
 ubar diabetes;
 ubar huntu;
 ubar jerawat;
 ubar panu;
 ubar hipertensi;
 ubar sariawan.

Budidaya balingbing wuluh 

Balingbing wuluh bisa dibudidayakeun atawa dipelak ku jalan nancebkeun tangkalna (stek) 
 Tinggali tangkal anu mibanda buah leubeut  
 Teukteuk dahanna anu teupati ngora tur teu kolot teuing
 Keueuman éta dahan kana cai salila sapeuting 
 Siapkeu tempat pikeun melakna nyaéta campuran taneuh anu subur jeung gemuk.
 Tancebkeun dahan meunang ngeueuman tadi
 Melak tangkal balingbing wuluh leuwih alus dinamangsa usum hujan, supaya terus kacebor.

Ngaran séjén 

 Bugis Soppeng: Caleneng
 Bahasa  Acéh : Liméng eungkot, boh liméng
 Bahasa  Gayo : selemeng
 Bahasa  Batak : asom, belimbing, balimbingan
 Bahasa  Nias : malimbi
 Bahasa  Minang : balimbieng
 Bahasa  Melayu : belimbing asam
 Bahasa  Lampung : balimbing
 Bahasa  Sunda : calincing, balingbing

 Bahasa  Jawa : blimbing wuluh
 Bahasa  Madura : bhalingbhing bulu
 Bahasa  Bali : blingbing buloh
 Bahasa  Bima : limbi
 Flores: balimbeng
 Sawu: libi
 Sangir: belerang
 Banjarmasin: Belimbing tunjuk.
 Makassar : Bainang

Dicutat tina

Baca ogé

Rujukan 
 Ensiklopedi Sunda: Alam, Manusa, Budaya (Rosidi, dkk: 2000)

Oxalidaceae
Bungbuahan
Ubar
Sayuran